
CSAPÓ TAMÁS


A
történet és a szereplők kapcsolata a valósággal pusztán a véletlen
műve.


Vannak
percek, amikor a jövő olyan komor színben jelenik meg az ember előtt,
hogy nem meri lelki szemeit feléje irányítani, teljesen megszűnik
benne a józan ész munkája, és igyekszik meggyőzni magát arról, hogy
jövője nem lesz, és múltja nem volt.

Lev
Tolsztoj


PROLÓGUS


Sok
nevem volt már. Több mint amennyit meg tudnék jegyezni. A következő
nevemet még nem ismerem, a mostanit már rég elfeledtem. Már nem
érdekel, ki voltam, s mit tettem. Voltak köztük hőstettek, jó
dolgok, melyekre jó érzés visszagondolni, de még több volt, amire nem
vagyok büszke. Tettem dolgokat parancsra - akármelyik oldal is
utasított -, és tettem dolgokat, hogy védjem magam.

Már
nem kell megvédenem senkit. Aki voltam, nincs többé, aki leszek, még
nem létezik. Hogy ember maradtam-e? Nem tudom. Az ösztöneim
hajtottak és vezéreltek. Sokszor az állati énem vezetett, hogy meg
tudjak tenni dolgokat, hogy el tudjam végezni a feladatomat, hogy
meg tudjam védeni a családomat, és hogy életben maradjak.

Eddig
úgy ismertek: Attila, a Hun. Ahogy a híres történelmi alakról, rólam
is sok történet terjeng. Tőlem nem aludt nyugodtan a rendőrség, és
tőlem rettegett az alvilág. A legkeresettebb bűnözők top 100-as
listájának előkelő harmadik helyét foglaltam el. Az
igazságszolgáltatás kényes „végrehajtó” rését tömtem be.

Sok
mindenre büszke vagyok, és még többtől fog el a hányinger. Nehéz
volt, de végül felkerült az i-re a pont. Teljesítettem feladatomat,
megpihenhetek végre. Végeztem mindennel és mindenkivel.

Ez
életem utolsó napjainak története...


ELSŐ
NAP


Reggel.
Már megint egy reggel. Mostanában mindig két-három perccel az
ébresztőóra csörgése előtt felébred. Talán jobb is így, nem szereti,
ha felébresztik. Akkor mindig megriad. Szinte csak akkor fogja el a
rettegés, hisz alvás közben az ember teljesen kiszolgáltatott.

Lassan
kinyitja a szemét, és a jól megszokott, békés hangulat tárul elé: a
szoba falán lógó családi képek, a hézagosan leengedett redőnyön
beszűrődő, játékos fénykörök a szemközti tükörrel borított
szekrényen, a franciaágy melletti éjjeliszekrény tetején halkan
ketyegő ébresztőóra ütemes hangja. Elég régi darab, az az igazi
kíméletlen vekker, aminek a tetején a kiálló rúd irtózatos hanggal
veri a két kör alakú kolompot, mikor megszólal. Még az apjától kapta,
talán ez az utolsó és egyetlen emléktárgya tőle. A férfitól, aki
mindig vigyázott rá és az édesanyjára, a férfitól, aki mindig pontos
és megbízható volt, attól a férfitól, aki már nincs vele.
Példaképének tartja, az összes hibájával együtt. Sok mindent el lehet
róla mondani, de egy biztos: mindig segített mindenkinek. Ebben akar
hasonlítani rá, de egyelőre nem jó úton halad.

Gyorsan
kinyúl, és lenyomja az órán a gombot, mielőtt az megszólalna, ezzel
is elhessegetve a rossz emlékeket. Mintha ez megoldás lenne, és egy
gombnyomással el lehetne felejteni a régi, rossz dolgokat.

Lassan
fordul át az oldalára. Nem akarja, hogy a felesége véletlenül
felébredjen, de az ágy üres mellette. Még meleg a hely, ahol Bea
feküdt. Jóleső érzés megsimogatni a lepedőt, érezni az illatát, és
visszagondolni az estére, amikor egymás karjaiban aludtak el.

Ásít
egy hatalmasat, majd kinyújtózik keresztben az ágyon. Felül, lábait
leteszi a puha szőnyegre, közben megmasszírozza a tarkóját, és
körbenéz a szobában. A redőny szabályos lyukain vakítóan tör át a
fény, mégis kellemes hangulatot teremt a kis, kétszer két és
félméteres szobában. Feláll, felveszi a farmernadrágját, aztán a
pólóért nyúl, amit a felesége készített ki neki az ágy végére. Egy
mosoly fut át az arcán az apró, jóleső figyelmesség miatt, aztán
eszébe jut valami: reggel, megint egy reggel, amikor arra ébred, hogy
ismét egy új nap elé kell néznie, és ma sem tudja, hogy hogyan fog
végződni. Csak egy munkát kell elvégeznie, hamar be is fogja fejezni,
aztán beszélnie kéne Viktorral. Már hetek óta húzza a találkozót, de
Beának megígérte, hogy most már beszélni fog a főnökével. Ahogy
múlnak a napok, ő is egyre jobban úgy gondolja, hogy a feleségének
igaza van. Ott kell hagynia a mostani melóhelyét, de szerencsére a
pénzük elég lesz egy jó ideig. Ő se fiatal már. Mármint ehhez a
munkához. A maga 38 évével és fizikai állapotával még évekig el tudná
látni a feladatát, de a kérdés az, hogy megérné-e.

Nem
akarja cserbenhagyni Viktort, de a feleségét se szeretné elveszíteni.
Kényes dolog, mert az életét köszönheti a főnökének, ami nem igazán
jó, mert nem akart ennyire elköteleződni felé. És a feladatát is szem
előtt kell tartania, bár legszívesebben elfelejtené, és mindent
hátrahagyva, menekülne a nagyvilágba. De nem teheti. Vannak
kötelezettségei, és ezeknek eleget kell tennie, akár tetszik neki,
akár nem. És van, amire felesküdött.

A
vállára dobja a pólót, és elindul a fürdőszoba felé. Már megint egy
reggel, amikor nem tud nyugodtan felkelni.



Bea
még mindig köntösben van, reggelit készít a családjának. Ráér még
felöltözni, sose magát sorolja az első helyre. Szeret gondoskodni a
szeretteiről, meg se fordul a fejében, hogy máshogy lenne jó. Már
hallja, hogy a férje felébredt, és a fürdőszobában mosakszik.
Elmosolyodik, a víz csobogásáról bevillan a tegnap este, amikor
együtt zuhanyoztak. Erről jut eszébe, hogy be kell vennie a
gyógyszerét. Szeretne még egy gyereket, de most még nincs itt az
ideje. Ez az időszak nem alkalmas rá, hogy vállaljanak még egy
apróságot. Vagy pont az kéne, hogy teherbe essen? Akkor talán a
férje végre elhatározásra jutna, és megtenné, amire már olyan régóta
kéri? Már megint felidegesítette magát, mindig ez van, egyszerűen nem
tudja kiverni a fejéből a dolgot. Most már tényleg döntésre kellene
jutnia.

Pirítást
készít, vajjal megkeni, közben néha odapillant a kávéfőzőre, hogy
mikor készül el. Pedig nagyon is jól tudja, hogy mikor lesz kész,
csak az idegességéről próbálja ezzel is elterelni a figyelmét.
Megígérte Attilának, hogy nem fogja sürgetni, de már hetek teltek el,
mióta utoljára beszéltek a jövőjükről. Elmennek, ez tény, már
eldöntötték. Nem is erről van szó, hanem a munkáról. Attila helyzete
kicsit érdekes, vagy inkább zavaros. Bea nem tudja eldönteni, hogy
hogyan is kezelje a dolgot. Nem lesz könnyű kiszakadni a férjének a
mostani közegéből. Sok embernek tartozik szívességgel, de még többen
tartoznak neki. Lehet, hogy nem ez a legjobb idő a váltáshoz, de
minden nappal nő a veszélye annak, hogy később talán már nem fognak
tudni elmenni. Bea új életet akar, de nem csak ő, Attila is.

A
férje a konyhába lép, épp az ingét gombolja össze. A kikészített póló
alatta van, jobb, ha melegen öltözik, mára megérkezett az igazi ősz.


	 - Jó
	reggelt! - köszön Bea, és kierőszakol egy mosolyt az arcára.



Attila
odalép hozzá, és szájon csókolja.


	 - Jó
	reggelt!



Kissé
álmosra sikerül Attila köszönése, majd lezuhan az ebédlőasztal egyik
székére.

Bea
kiveszi a kávéfőzőből a kiöntőt, és odaviszi az asztalhoz. A férje
még nagyokat ásít, miközben ő kiönti neki a kávét a már előre
odakészített csészébe. Attila lassú mozdulatokkal kezdi meg a
megszokott rituálét. Cukor, keverés, cukor, keverés. Bea visszamegy
a konyhapulthoz, és háttal állva a férjének, megkérdezi:


	 - Ma
	végre beszélsz Viktorral, ugye?



Attila
nagyot sóhajt, és tovább foglalatoskodik a kávéjával.


	 - Ne
	húzd tovább az időt! - kezdi kissé ingerülten Bea.

	
 - Kérlek,
	ne kezdjük! Még nagyon korán van - vág Attila a felesége szavába.



Reméli,
hogy nem volt túl nyers a hangja, és ezzel most annyiban is marad a
dolog. Nem szeretne már korán reggel veszekedni.

Bea
nem reagál, majd egy kis szünet után még ingerültebben folytatja:


	 - Elegem
	van! És ne mondd, hogy még több pénzre van szükségünk! Van már elég,
	el tudunk menni!



Attila
feláll az asztaltól, és odalép a feleségéhez.


	 - Tudom,
	de ez nem olyan egyszerű. Több mint tíz éve dolgozom Viktornak -
	kezdi nyugodtan, hátha így nem lesz vita, és meg tudja nyugtatni
	Beát. - Szinte csak bennem bízik, és nehéz megmondani neki, hogy
	otthagyom a munkát. Annyit segített...

	
 - Micsoda?
	Nem segített, zsarolt! - emeli fel hirtelen a hangját Bea, és
	szembefordul a férjével.



Majdnem
két fejjel alacsonyabb nála, Attila magasabb az átlagnál, de nem egy
óriás. Ő pedig alacsonyabb a legtöbb nőnél, de ez sose volt akadály,
ha meg akarta mondani a véleményét vagy megvédeni az igazát.


	 - Sok
	mindenről nem tudsz - folytatja Attila még mindig nyugodtan, és
	megfogja a felesége karcsú derekát. A szülés után sikerült
	visszanyernie formás alakját, talán a több évi rúdtáncnak
	köszönhetően.

	
 - Hát
	ez az, sose mondasz semmit! Mindig utána tudom meg, ha valami
	történt veled!



Bea
eltolja magától férje kezét, úgy ahogy régen a nem kívánt tapogatózó
kezeket a sztriptíz bárban.


	 - Csak
	a ti érdeketekben - kezdi Attila, és hátralép egyet. - Viktor mindig
	segített, és nem hagyta, hogy az utcán végezzem! Csak köszönetet
	mondhatok neki!

	
 - Neki?
	Majdnem meghaltál miatta! - vág közbe egyre idegesebben Bea.

	
 - De
	akkor is mellém állt, és rátok is ő vigyázott!



Attila
is felemeli a hangját, és a mutatóujját a feleségére
szegezi, ezzel is nyomatékosítva az előző megjegyzését. Bea karjai
megadóan zuhannak a teste mellé. Régen talán belement volna egy ilyen
vitába. Mindig utálta, amikor egy férfi azzal érvelt, hogy megvédte
őt. Sose kellett rá vigyázni, meg tudta védeni magát. De ez még
azelőtt volt, hogy anya lett.


	 - De
	én félek!



Bea
szemeiből könnyek szöknek ki.


	 - Nem
	érted? Féltem a fiunkat, féltelek téged! Nyugodt életet szeretnék!



Attila
vissza akar szólni valamit, de észreveszi az ajtóban a tág szemekkel
őket bámuló fiát. A kisfiú hat éves múlt, de sokkal okosabb a
korabeli gyerekéknél. Gyorsan odalép hozzá, és leguggol mellé,
miközben Bea a tűzhely felé fordul, és idegességében pakolgatni
kezdi az edényeket.


	 - Miért
	veszekedtek? - kérdi a kisfiú tágra nyílt szemekkel az apját.

	
 - Mert
	anyu rossz kávét főzött.



Attila
hirtelen zavarában csak ennyit tudott kibökni.


	 - Akkor
	majd csinál másikat! - jegyzi meg a fiú.

	
 - Igaz
	- teszi hozzá Attila, majd hirtelen eszébe jut: - Hé, kisöreg, mi
	van az angollal?

	
 - Semmi
	- hajtja le a fejét a fiú, mint aki rosszat csinált.

	
 - Tanulsz
	rendesen?



A
kisfiú hevesen bólogatni kezd.


	 - Apa,
	mikor megyünk abba a másik országba? - kérdi csillogó szemekkel,
	ahogy felnéz.

	
 - Nemsokára.
	Addig is tanulj, mert ott csak az angolt értik az emberek! -
	magyarázza a fiának, majd megöleli. - Na menj, öltözz fel!



A
fiú elszalad, majd Attila lassan feláll, és odalép a feleségéhez.
Gyengéden átöleli hátulról, és közel hajol hozzá.


	 - Bocsáss
	meg! Ma beszélek Viktorral, nekem is elegem van a munkámból. El
	akarok menni - próbálja megnyugtatni a feleségét. - A jövő héten
	utazhatunk. Oké?



Bea
szipog, visszatartja a könnyeit, majd bólint, mire Attila megpuszilja
az arcát. Érzi, ahogy a felesége teste ellazul, szembefordul vele és
hozzábújik.

A
régi, kemény csajból egy melegszívű, kedves anyuka lett, aki sokat
tanult, hogy elfelejtse régi énjét. Talán nekem is ezt kellene
tennem, fut át Attila agyán, majd megszólal a csengő. Még egy
pillanatig egymás ölelésében maradnak, majd Bea elindul a kaputelefon
felé.


	 - Hagyd!
	- szól oda Attila. - Ez csak Peti lesz, visszahozta a kocsit.



Bea
meglepetten a férje felé fordul.


	 - Nála
	volt a kocsi?

	
 - Az
	övé lerobbant, és kellett neki az este - mondja Attila, miközben egy
	szelet pirítóst töm a szájába, és megissza a maradék kávéját. Közben
	odébb lép kettőt, és elkezdi felvenni a bőrkabátját.

	
 - Este
	jövök - szól oda a feleségének, ám mielőtt kilépne a konyhából, még
	visszafordul.

	
 - Beszélek
	vele, ígérem.



Bea
ismét magára erőltet egy mosolyt, majd Attila elmegy.

Egy
pillanattal később elkezdi leszedni az asztalt.


	 - Csak
	gyere haza - súgja maga elé.




Attila
kilép a bérház súlyos kapuján, és megáll. Nagyot szív az utca
levegőjéből, és egy szempillantás alatt szinte átváltozik. Már nem
az a szerető férj, és nem az a kedves apa. Ő lett Attila, a Hun. Így
becézik a „munkahelyén”, az utcán. A munkatársai így
ismerik, ezt a nevet tisztelik, az ellenségei pedig ezt félik.

Mielőtt
kilépne a kapualj biztonságot jelentő boltozatából, gyorsan
körbenéz. Tőle jobbra, pár méterre meglátja a járda mellett a
kocsiját. A munkatársa, Mészáros - természetesen ez is olyan becenév,
ami jól jellemzi viselőjét - a hátradöntött anyósülésben fekszik, a
lehúzott ablak mellett, és dohányzik. Az utca a szokásos képét
mutatja: az újságos vevőre vár és olvas, az utcaseprő úgy tesz,
mintha dolgozna, de csak tessék-lássék módon takarítja a járdát, a
földszinti öregasszony a függönye mögül lesi a területét, és a
hajléktalan is megkezdte a kukák kifosztását. Néhány kocsi gurul
végig az utcán, bennük álmos sofőrjeikkel, akik igyekeznek kizárni a
külvilágot. Minden nyugodt és csendes, ahogy minden reggel.

Attila
elővesz a kabátjából egy doboz cigarettát, szájába vesz egy szálat,
és rágyújt. Nagyot szív belőle, elteszi az öngyújtóját, majd elindul
a kocsija felé. Kezdődjék a nap, egy újabb kibaszott, melós nap, ami
az egyik legrosszabbnak és legnehezebbnek ígérkezik.



*
* *




Varga
Zsolt már rég felöltözött. Ma is a megszokott farmernadrágot és a
kedvenc bomber dzsekijét vette fel. Ősz van, a kedvenc évszaka,
amikor sose lehet tudni, hogy milyen idő lesz. Lehet, hogy egész nap
esni fog, de lehet, hogy olyan meleg lesz, hogy pólóban is lehet majd
sétálni. Ez is bosszanthatná, de nem tud bosszankodni ezen a reggelen
sem. Ott áll a hálószoba ajtajában, és a barátnőjét nézi.

Olyan
gyönyörű és nyugodt. Hálát ad, amiért minden reggel mellette
ébredhet. A mai napig csodának tartja, hogy megismerte ezt a lányt.
Ő, az egyszerű, vidéki srác, akit pár éve még bárki eladhatott volna,
mikor felkerült a fővárosba. Ma már dörzsöltebb és tapasztaltabb
lett. Megismerte Budapestet, amihez egyetlen nagyvárosi világot sem
lehet hasonlítani. Szereti nagyon a nyüzsgő életet, ahol mindig
történik valami.

Ránéz
az órájára, majd belép a szobába, és odahajol a lányhoz. Ad az arcára
egy puszit, ekkor a lány felébred, és átöleli a fiút.


	 - Már
	mész? - kérdi Andi csukott szemmel.



Most
is milyen finom az illata és bársonyos a bőre.


	 - Mennem
	kell, így is lehet, hogy megint elkések - mondja Zsolt, és elkezdi
	lehámozni magáról kedvese karjait.

	
 - Legalább
	kirúgnak, és végre többet leszel velem - szól oda a lány, kissé
	gúnyosan, szűk szemekkel.

	
 - Jaj,
	kicsim! Szeretem a munkámat, és nem fogom otthagyni.



Andi
ismét átkarolja a fiút, és belenéz a szemébe.


	 - De
	én nem szeretem... - jegyzi meg kissé durcásan, de mégis
	határozottan.



Zsolt
nem hagyja, hogy Andi befejezze a mondatot, gyorsan szájon csókolja a
lányt.


	 - Majd
	megbeszéljük, este - mondja neki, és újra elkezdi gyengéden
	lehámozni magáról a lány karjait. - Nekem mennem kell, neked meg
	pihenni, mert fárasztó napod lesz - folytatja már kioktató
	hangnemben.



Andi
álmosan bólogat, és már csukott szemmel dől vissza az ágyba.


	 - Igenis!
	- motyogja még, és utána már vissza is alszik.



Zsolt
elveszi az ágy melletti éjjeliszekrényről a pisztolyát, és beteszi a
nadrágszíján lévő tokba. Oda se néz, úgy beivódtak a mozdulatok a
kezébe. Mára a fegyver mindennapos használati eszköz lett számára.
Nem kéne szolgálaton kívül is magánál hordania, de a megszállottja
lett. Szereti a súlyát, azt a bizsergető érzést, amitől másnak,
kicsit többnek érezheti magát.

Kimegy
a szobából, és elindul a kijárat felé. Nagyon szereti Andit, jobban,
mint a munkáját, de az élete a szolgálat. Mindig rendőrnek készült,
már az óvodában is azt mondta, hogy ő rendőr lesz. Senki nem hitt
neki, nem volt, aki támogassa. Az apja szinte rögtön a születése után
elhagyta őket, édesanyja pár éve belehalt a betegségébe, testvérei
pedig nincsenek. A rendőrség eddig mindent megadott neki. Van egy
közösség, ahová tartozhat. Öt éve szolgál a közrendvédelmi osztályon,
járőr, egyelőre megfelel neki. A munka mellett elkezdte a főiskolát
is, hogy idővel majd előbbre jusson. Még két év, és reméli sikerül
befejeznie. Akkor több lehetősége lesz, így talán összejön egy jobb
beosztás és egy jobb fizetés is. Igazából a pénz nem motiválja, a
munka és a szolgálat az élete. Mondhatni úgy is, hogy ez ad értelmet
az életének. Még hisz az olyan eszmékben, hogy önzetlenül segíthet
másokon, és abban, hogy fontos a munkája. Ami nem is munka, hiszen
számára a rendőrség tényleg egy hivatás. Már öt éve szolgál, és kezd
rájönni, hogy hogyan is működnek valójában a dolgok. Nem is olyan
szép és jó minden. Nap mint nap látja a társán, hogy a rendőrök
többsége csak azért marad a testületnél, mert fél váltani. Ez mégis
egy állami cég, biztos nyugdíjjal, igaz nem a legjobb a fizetés, de
az ő esetében ez nem lényeg. Andi jól keres, és ha ő feladna mindent,
ahogy azt a lány szeretné, akkor se lennének anyagi gondjaik. Azonban
ez a halálát jelentené. Nem tudja, mihez kezdene, nem ért semmihez a
hivatásán kívül. Látja, hogy a rendőrségen mik zajlanak a háttérben.
A vezetők hataloméhesek, korruptak, de ő hisz az eszméiben, és ezt
akarja csinálni, ez az, ami motiválja. Talán ha tiszt lesz, ezek
ellen is tud majd tenni valamit.

Egy
éve ismerte meg Andit. Sokat gondolkodik a kettejük kapcsolatán, most
minden szép és jó. Szinte elrepült ez az egy év, és ő még mindig
ugyanúgy szereti, mint amikor megismerkedtek. A lány eleinte
izgalmasnak tartotta a munkáját, mostanában azonban egyre többet
hallja tőle, hogy sokat van egyedül. Ráadásul szinte az összes
külföldi munkáját lemondja, hogy együtt lehessenek. Megérti az
érzéseit,

Andi
is megérti őt a munkájával kapcsolatban, de tudja, hogy valamit
változtatnia kell. Képes lenne bármit megtenni a lányért, akár az
életét is odaadná. És pont ez az, amit kér tőle.




*
* *

